Weermag ontplooi om ‘wet en orde te handhaaf’Die SANW word vir ‘n maand lank ontplooi. (Foto: SA National Defence Force/Twitter) Byna 3 500 lede van die Suid-Afrikaanse Nasionale Weermag (SANW) is Vrydag vir ŉ maand lank ontplooi om wet en orde saam met die Suid-Afrikaanse Polisiediens (SAPD) te handhaaf. Die ontplooiing is vermoedelik gedoen ter voorbereiding van die EFF se landwye betoging van Maandag, maar gaan die land eindelik heelwat uit die sak jaag. Pres. Cyril Ramaphosa het Vrydag die speaker van die Nasionale Vergadering, Nosiviwe Mapisa-Nqakula, en die voorsitter van die nasionale raad van provinsies, Amos Masondo, in ŉ skrywe in kennis gestel oor sy besluit om die weermag te ontplooi. Die weermag is ontplooi “in samewerking met die polisie vir die voorkoming en bekamping van misdaad sowel as die handhawing van die oppergesag van die reg in Suid-Afrika onder ‘Operation Prosper’”. Die ontplooiing sal na verwagting tot 17 April van krag wees en die regering meer as R166 miljoen kos. Die weermag het Vrydag in ŉ skrywe die einste aankondiging gemaak en daarop gewys dat hy die polisie sal bystaan met die komende betogings. Die weermag het egter later die aankondiging teruggetrek. Julius Malema, leier van die EFF, het vroeër gewaarsku dat die betoging gaan veroorsaak dat munisipaliteite en groot stede tot ŉ stilstand geruk word. “Alle groot paaie sal versper word en alle hawens, waaronder paaie wat na grense lei, sal gesluit wees. Geen ondernemings sal op daardie dag oop wees nie en geen vragmotor of trein sal op die paaie en spoorweë toegelaat word nie,” het hy gesê. Hy het boonop gedreig dat sakeondernemings geplunder sal word as hulle nie gehoor gee aan sy versoek om te sluit nie. Sedertdien het politieke partye, onafhanklike organisasies en plaaslike regerings interdikte teen die EFF se betoging bekom. Verskeie ondernemings en openbare vervoermiddele het ook reeds aangedui dat hulle nie sal terugstaan vir die dreigemente nie en nietemin sal voortgaan met hul bedrywighede.